শুরু হবে বাঘশুমারি! সুন্দরবন যাওয়ার আগে জেনে নিন কবে থেকে বন্ধ টাইগার রিজার্ভ!

ওয়েব ডেস্ক: শীতের শুরু মানেই জমিয়ে পিকনিক আর ঘুরতে যাওয়ার আদর্শ মরশুম। রাজ্যের অন্যান্য পর্যটন কেন্দ্রগুলির মতো সুন্দরবনেও বিভিন্ন জায়গা থেকে পর্যটকরা হাজির হন এই মরশুমে। তবে, এবার পর্যটকদের দু:সংবাদ দিল সুন্দরবন টাইগার রিজার্ভ। নির্দেশিকা দিয়ে জানানো হয়েছে, আগামী ১১ ও ১২ ডিসেম্বর বন্ধ থাকবে সুন্দরবন। কিন্তু কেন?

জানা গিয়েছে, এই শীতের মরশুমে সুন্দরবনে বাঘশুমারির কাজ শুরু হবে। সেকারণেই এই নির্দেশিকা জারি করা হয়েছে বলে খবর মিলেছে। এবার শুমারির প্রথম পর্যায়ে ১১ ও ১২ ডিসেম্বর ওই দু’দিন নির্ধারিত হয়েছে। সেজন্য ওই দু’দিন সুন্দরবন পর্যটকদের জন্য সম্পূর্ণ বন্ধ থাকবে। কোনও বোট, লঞ্চ পর্যটকদের নিয়ে সুন্দরবনে ওই দু’দিন বেরোতে পারবে না। টাইগার রিজার্ভ থেকে স্পষ্টভাবে জানানো হয়েছে, ১১ ও ১২ তারিখ কোনও অনলাইন বুকিং করা যাবে না।

আরও পড়ুন: SIR আতঙ্ক! কালনায় স্ট্রোকে আতঙ্ক প্রৌঢ়, দিশেহারা পরিবার

এবার মোট ১৪৮৪টি ক্যামেরা বসানো হবে সুন্দরবনের বিভিন্ন জঙ্গলে। সব মিলিয়ে ৪১০০ বর্গকিলোমিটার এলাকাজুড়ে রয়্যাল বেঙ্গল টাইগারের সারাক্ষণের গতিবিধি নজরবন্দি করবে এই ক্যামেরা। একমাসের বেশি সময় ধরে ক্যামেরার ছবি তোলার মাধ্যমে এই বাঘ গণনার কাজ চলবে। এবার কেবল বাঘের গতিবিধি নয়, তাদের খাদ্যের জোগান কেমন, তাও পর্যবেক্ষণ করা হবে। জঙ্গলে হরিণ, বন্য শুকর-সহ অন্যান্য প্রাণীর উপস্থিতিও পর্যালোচনা করা হবে।

এ বিষয়ে সুন্দরবন ব্যাঘ্র প্রকল্পের ডেপুটি ফিল ডিরেক্টর জোন্স জাস্টিনস বলেন, সুষ্ঠুভাবে বাঘ গণনা করার জন্যই আমাদের বিভিন্ন পদক্ষেপ নেওয়া হয়েছে। ইতিমধ্যেই প্রশিক্ষণ দেওয়া হয়েছে কর্মীদের। যাতে সঠিকভাবে বাঘের পরিসংখ্যান পাওয়া যায় তার দিকেও নজর রাখা হচ্ছে। আশা করা হচ্ছে, এবার বাঘের পরিসংখ্যান অনেকটাই বাড়বে।

টাইগার রিজার্ভের অন্য এক আধিকারিক বলেন, শুমারির প্রথম পর্যায়ের কাজ করতে গেলে শান্ত পরিবেশ দরকার। পর্যটকদের আনাগোনা থাকলে সেই কাজ ব্যাহত হতে পারে। তাই দু’দিন জঙ্গলে পর্যটন সংক্রান্ত যাবতীয় কাজ বন্ধ রাখা হচ্ছে।