সুন্দরবনে কর্মীদের নিয়ে গুরুত্বপূর্ণ বৈঠক করলেন অভিষেক!

ওয়েব ডেস্ক : বৃহস্পতিবার সুন্দরবনে (Sundarbans) সাংগঠনিক জেলার বৈঠক করলেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। এই বৈঠকে কর্মীদের একাধিক কর্মসূচী ঠিক করে দিলেন তিনি। পুরনো কর্মীদের সঙ্গে নিয়ে নির্বাচনে পরিচালনা করতে হবে। নাম না করে সেকুলার ফ্রন্ট কীভাবে ভোট বাড়াচ্ছে, তার দিকে নজর রাখতে হবে বলে এদিনের বৈঠক থেকে জানালেন তিনি।

এদিনের বৈঠক থেকে অভিষেক (Abhishek Banerjee) বলেন, “আমার পড়া আমার সমাধান প্রকল্প চলছে। বাড়িতে না বসে কীভাবে কাজ হচ্ছে পর্যালোচনা করুন। শুধু নিজের এলাকায় কাজ করলে হবে না, সার্বিকভাবে কাজ যাতে হয় সেদিকেও লক্ষ্য রাখতে হবে। প্রতিটি বুথে ১০ লক্ষ টাকা, অর্থাৎ একটি বিধানসভাতে প্রায় ৩০ কোটি টাকা রাজ্য সরকার দিচ্ছে। তার সঠিক রুপায়ন প্রয়োজন। বাংলা এবং বাঙালি আবেগকে কাজে লাগাতে হবে।”

আরও খবর : ‘দু’একদিনের মধ্যেই শূন্যপদের তালিকা’…! টেট উত্তীর্ণদের কী বললেন শিক্ষামন্ত্রী?

পরিযায়ী শ্রমিক নিয়ে অভিষেক বলেন, “ভিন রাজ্যে যারা পরিযায়ী শ্রমিক রয়েছে তাদের নিরাপত্তার ব্যবস্থা করতে হবে। প্রয়োজনে রাজ্য নেতৃত্বের সাহায্য দিতে হবে। ” অভিষেক বন্দ্যোপাধ্যায় (Abhishek Banerjee) সুন্দরবন সাংগঠনিক জেলার ১৬ জন সদস্যকে নিয়ে আগামী নির্বাচনের রণকৌশল ঠিক করে দিলেন। সমস্ত বিধায়কদের কাছ থেকে ব্লক সভাপতি, যুব সভাপতি, ও মহিলা সভানেত্রী কি হবেন তার একটি তালিকা সংগ্রহ করেছেন। পরিবর্তন হওয়ার সম্ভাবনা একেবারেই নেই বলে খবর।

প্রসঙ্গত, রাজনৈতিকভাবে অত্যন্ত তৃণমূল কংগ্রেসের শক্ত ঘাঁটি বলে পরিচিত সুন্দরবন (Sundarbans) সাংগঠনিক জেলা। যদিও গত লোকসভা নির্বাচনে সুন্দরবন সাংগঠনিক জেলার মধ্যে মথুরাপুর লোকসভা কেন্দ্রে ইন্ডিয়ান সেকুলার ফ্রন্ট বেশ কিছুটা ভোট বাড়িয়েছে। এখানে খুব একটা সুবিধা করতে পারিনি ভারতীয় জনতা পার্টি। তাই ভোট ব্যাঙ্ক সুরক্ষিত রাখতে প্রতিটি মানুষের কাছে কেন্দ্রের বঞ্চনার বিরুদ্ধে প্রতিবাদের পথে নামার নির্দেশ দিলেন তৃণমূল কংগ্রেসের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)।